Philippa Marrack

Philippa Marrack  (Ewell, Ingalaterra, 1945eko ekainaren 28a) Estatu Batuetan errotutako ingeles biologoa, immunologoa, biokimikaria, ikertzailea eta katedraduna da. T zelulen garapenari, apoptosiari eta biziraupenari buruz egindako ikerketengatik da ezaguna; baita laguntzaile immunologikoei, gaixotasun autoimmuneei eta superantigenoak, talka toxikoaren sindromearen atzean dauden mekanismoak, identifikatzeagatik ere. Bere senar John W. Kappler akademiko eta ikertzaile estatubatuarrarekin batera lan egiten du.
 Biografia 
Philippa Marrack 1945eko ekainaren 28an jaio zen Ewellen, Ingalaterran. Graduaurreko ikasketak 1967an osatu zituen, eta doktoretza 1970ean, Cambridgeko Unibertsitateko New Hall Collegen. Doktoretza garaian Alan Munro-rekin lan egin zuen Erresuma Batuko Ikerketa Medikoko Kontseiluko Biologia Molekularreko Laborategian, eta bertan T zelulen eta B zelulen arteko desberdintasunak aztertzen hasi zen. Doktoretza ondoko ikerketa egin zuen Richard Duttonekin Kaliforniako Unibertsitatean, San Diegon, 1971tik 1973ra, eta han ezagutu zuen John W. Kappler.

San Diegoko lana amaitu ondoren, Kapplerrekin ezkondu zen eta biak Rochesterrera (New York) joan ziren bizitzera. Senarrak irakasle lana lortu zuen Rochesterreko Unibertsitatean. Hasieran, Kapplerren laborategi-laguntzaile gisa lan egin zuen Marrackek, 1975ean irakasle laguntzaile izendatu zuten arte, eta, ondoren, 1979an irakasle elkartu. Bikotea Denverrera (Colorado) joan zen 1979an, National Jewish Health-en laborategi bat ezartzera, eta Marrack Coloradoko Unibertsitatean hasi zen eskolak ematen. Han, Immunologia Saileko irakasle ospetsua izatera iritsi zen. Gainera, Howard Hughes Institutu Medikoko ikertzaile izendatu zuten 1986an.

 Ikerketak 
Kappler eta Marrack T zelulak ikertzen esperientzia gehien duten talde zientifikoetako bat dira. 1980ko hamarkadaren hasieran T zelulen hartzailea isolatu eta deskribatu zuten lehen hiru ikerketa-taldeetako bat izan ziren (besteak Ellis Reincorporz eta Jim Allison buru zituztenak izan ziren), eta ondoren organismoaren beraren ehunei erasotzen dieten T zelulak nola suntsitzen diren aurkitu zuten. Prozesu honetako asaldurek gaixotasun autoimmuneak eragiten dituzte. Gainera, bakterioen superantigenoak identifikatu zituzten, T zelulak izugarri estimulatzen dituzten toxinak, eta gehiegizko erantzun immunea eragiten dutenak. Erantzun hori hilgarria izan daiteke eta talka toxikoaren sindromearen kausa da. Halaber, emakumeek gaixotasun autoimmune gehiago izatearen arrazoiak aztertu dituzte. 

Marrackek ehunka artikulu argitaratu ditu aldizkari akademikoetan, bere ikerketak mundu osoko milaka ikertzailek aipatu dituzte eta aurkikuntza zientifiko askoren oinarri izan dira. Cell, Science eta Journal of Immunology bezalako argitalpen zientifiko ospetsuen argitalpen-batzordeko kide izan da, eta Ameriketako Estatu Batuetako Immunologoen Elkarteko presidentea izan zen (2000-2001). Hainbat errekonozimendu jaso ditu Immunologiaren arloan egindako aurkikuntzengatik eta egindako ekarpenengatik.
 Sariak eta aintzatespenak 
Besteak beste, hauek jaso ditu:

 Howard Hughes Institutu Medikoko ikertzailearen izendapena (1986).
 Royal Societyko kidea (1987).
 Ameriketako Estatu Batuetako Zientzien Akademia Nazionaleko kidea (1989).
 Royal Society Wellcome Foundation saria (1990).
 Feodor Lynen domina lorpen berezi eta zerbitzu nabarmenagatik (1990).
 Arteen eta Zientzien Estatu Batuetako Akademiako kidea (1991).
 Ernst W. Bertner Oroimenezko Saria (MD Anderson Minbiziaren Zentroa) (1992).
 William B. Coley Saria, Cancer Research Institute-ren eskutik (1993).
 Paul Ehrlich eta Ludwig Darmstaedter saria (1993).
 Columbiako Unibertsitateko Louisa Gross Horwitz Saria (1994).
 FASEB Zientzia Bikaintasunaren Saria (1995).
 Behring-Heidelberger Lecture Award (1995).
 Pittsburgheko Unibertsitateko Medikuntzako Dickson Saria (1996).
 Zientzietan Honoris Causa doktorea, Macalester Collegen (1996)
 Jerusalemgo Unibertsitateko Rabino Shai Shackner saria. 
 Chicagoko Unibertsitateko Howard Taylor Ricketts Saria (1999).
 Agente Antimikrobianoei eta Kimioterapiari buruzko Zientzia Arteko Konferentzia Saria (1999).
 Bizitza Osoko Lorpen Saria, Amerikako Immunologoen Elkartea. (2000).
 Irvington Institutuko Lidergo Zientifikoaren Saria Immunologian. (2001).
 Medikuntza Zientzien Akademiako kidea. (2002).
 Lifetime Achievement Award, AEBetako Immunologoen Elkartekoa (2003).
 Fakultateko Enbaxadore Saria, Osasun Judu Nazionala (2003).
 Zientziaren Bonfils Stanton Saria (2004).
 Emakumezko Zientzialarien L'Oréal-UNESCO saria(2004).
 Abraham J. Kauvar Osasun Judu Nazionalaren Presidentetzarako Saria (2004).
 Coloradoko Unibertsitateko Osasun Zientzien Zentroa, Medikuntza Fakultatea, Mentoring Saria (2004).
 Pearl Meister Greengard Saria, Rockefeller Unibertsitatea (2005).
 Avery-Landsteiner Prize (2006).
 Medikuntzako Akademia Nazionaleko kide hautatua (2008).
 Coloradoko Emakumeen Ospearen Aretoan sartua (2010).
 Wolf Saria Medikuntzan (2015).
 National Women's Hall of Fame-rako hautatua (2015).
 Novartis Oinarrizko Immunologiako Saria (2016). 
 Clarivate Aipamen Laureatua (2019)
 Rockefeller Unibertsitateko ohorezko titulua (2024).

 Erreferentziak 

 Kanpo estekak 

 KM lab. webgunea
 Philippa Marrack, immunologiako berrikuntzaren bultzatzailea YouTube

Kategoria:Emakumezko Zientzialarien L'Oréal-UNESCO saridunak
Kategoria:Royal Societyko kideak
Kategoria:Erresuma Batuko biologoak
Kategoria:Emakume biologoak
Kategoria:Emakume biokimikariak
Kategoria:Emakume ikertzaileak
Kategoria:Emakume irakasleak
Kategoria:Katedradunak
Kategoria:Emakume zientzialariak